Ο Ντέιβιντ Ρόμπινσον στον αγώνα της Ντριμ Τιμ με αντίπαλο το Πουέρτο Ρίκο.
**Ντριμ Τιμ** (*Dream Team* - Ομάδα Όνειρο) είναι εμφαντικός χαρακτηρισμός που χρησιμοποιείται για την αντιπροσωπευτική ομάδα καλαθοσφαίρισης των ΗΠΑ, η οποία έλαβε μέρος στο Ολυμπιακό τουρνουά καλαθοσφαίρισης των Ολυμπιακών Αγώνων του 1992 στη Βαρκελώνη της Ισπανίας, κατακτώντας αήττητη το χρυσό μετάλλιο και την πρώτη θέση, και με επίθεση σταθερά πάνω από 100 πόντους.

Η ομάδα
-------

Η αποστολή των ΗΠΑ αποτελούνταν για πρώτη φορά στα χρονικά από κορυφαίους εν-ενεργεία (τότε) επαγγελματίες αθλητές του ΝΒΑ, σε αντίθεση με ό,τι συνέβαινε σε όλες τις προηγούμενες Ολυμπιακές διοργανώσεις, όταν η αμερικανική ομάδα απαρτίζονταν από κολεγιακούς καλαθοσφαιριστές. Προπονητής της Ντριμ Τιμ ήταν ο Τσακ Ντέιλι.

Την δωδεκάδα αποτέλεσαν τότε οι Μάικλ Τζόρνταν, Λάρι Μπερντ, Μάτζικ Τζόνσον, Καρλ Μαλόουν, Τσαρλς Μπάρκλεϊ, Σκότι Πίπεν, Πάτρικ Γιούιν, Ντέιβιντ Ρόμπινσον, Τζον Στόκτον, Κρις Μάλιν, Κλάιντ Ντρέξλερ και Κρίστιαν Λάιτνερ (ο τελευταίος ήταν ο μοναδικός μη-επαγγελματίας και επιλέχθηκε στη θέση του Ρόι Τάρπλεϊ).

Σε αυτούς τους παίκτες συμπεριλαμβάνονταν:

* 11 παίκτες του Hall of Fame
* 10 παίκτες από τους 50 της ιστορίας του NBA όπως αυτοί επιλέχθηκαν το 1996 στην επέτειο των 50 ετών του πρωταθλήματος
* 8 παίκτες από τους 50 πρώτους σκόρερ στην ιστορία του ΝΒΑ
* 15 τίτλοι MVP κανονικής περιόδου συνολικά
* 23 τίτλοι πρωταθλήματος
* 117 εμφανίσεις συνολικά από τους παίκτες σε NBA All-Star Game.

Η ομάδα ανακοινώθηκε το Σεπτέμβριο του 1991. Στο προκριματικό τουρνουά (Ιούνιος-Ιούλιος 1992 στα πλαίσια του Αμερικανικού Πρωταθλήματος Καλαθοσφαίρισης στο Πόρτλαντ) σημείωσε έξι νίκες σε ισάριθμους αγώνες έχοντας μέσο όρο πόντων 121,2 ανά αγώνα και διαφοράς 51,5 πόντους. Στον τελικό των προκριματικών νίκησε τη Βενεζουέλα με 127–80. Η αρχική πεντάδα δεν ήταν σταθερή, αλλά συχνότερα αποτελούνταν από τους Μάτζικ Τζόνσον, Μάικλ Τζόρνταν, Τσαρλς Μπάρκλεϊ, Καρλ Μαλόουν και Πάτρικ Γιούιν.

Τα αποτελέσματα της Ντριμ Τιμ στους Ολυμπιακούς Αγώνες ήταν: Με Αγκόλα 116–48, Κροατία 103-70, Γερμανία 111–68, Βραζιλία 127–83, Ισπανία 122–81, Πουέρτο Ρίκο 115–77, Λιθουανία (ημιτελικός) 127–76 και Κροατία (τελικός) 117–85. Στον τελικό της 8ης Αυγούστου 1992, η Κροατία προηγήθηκε στα πρώτα 10 λεπτά με 25–23 χάρις στη επιθετική δεινότητα του Ντράζεν Πέτροβιτς, αλλά στη συνέχεια η αμυντική παρουσία του Τζόρνταν που τον εξουδετέρωσε και η εγρήγορση των υπολοίπων οδήγησε σε γρήγορη ανάκαμψη. Πρώτος σκόρερ της ομάδας στους Ολυμπιακούς Αγώνες ήταν ο Τσαρλς Μπάρκλεϊ με 18 πόντους μέσο όρο.

Ο μέσος όρος διαφοράς ανά αγώνα ήταν 44 πόντοι και η επίθεση σημείωσε κατά μέσον όρο 117,3 πόντους. Η επιθετική επίδοση της ομάδας ήταν ρεκόρ, με την προηγούμενη καλύτερη οι 101,9 πόντοι των Ολυμπιακών Αγώνων του 1960. Σε όλους τους αγώνες οι σταθερά πάνω από 100 πόντοι της επίθεσης ήταν ρεκόρ. Ο προπονητής δεν χρειάστηκε να πάρει κανένα τάιμ άουτ κατά τη διάρκεια των αγώνων. Τόσο οι εμφανίσεις όσο και οι νίκες κατατάσσουν την ομάδα για πολλούς ως την καλύτερη όλων των εποχών και από όλα τα αθλήματα.
Το ιστορικό γεγονός προκάλεσε παγκόσμια αίσθηση, καθώς εκατομμύρια φίλαθλοι ανά τον κόσμο περίμεναν να δουν από τους τηλεοπτικούς τους δέκτες την εκπληκτική ομάδα. Η λατρεία του κόσμου ήταν τόσο μεγάλη, που όπως έχει δηλώσει ο Τσαρλς Μπάρκλεϊ, ήταν σοκαρισμένος που στήνονταν χιλιάδες άτομα έξω από το ξενοδοχείο της ομάδας στην Βαρκελώνη, περιμένοντας με τις ώρες ώστε απλά να δουν έναν παίκτη να περπατά μπροστά τους για λίγα δευτερόλεπτα. Ο ίδιος αναφέρεται στις προπονήσεις με τις προσωπικές αναμετρήσεις των παικτών ως τις μεγαλύτερη πρόκληση στην καριέρα των παικτών της ομάδας.

«Θα δείτε ξανά μια ομάδα επαγγελματιών στους Ολυμπιακούς Αγώνες» δήλωσε ο προπονητής Τσακ Ντέιλι, με τον οποίο οι Ντιτρόιτ Πίστονς είχαν κατακτήσει δύο συνεχόμενα πρωταθλήματα (1989 και 1990). «Αλλά δεν νομίζω ότι θα δεις μία άλλη τέτοια ομάδα», άποψη που βρήκε σύμφωνους και τους κορυφαίους της ομάδας. Ο ίδιος την περιέγραψε χαρακτηριστικά «Ήταν όπως ο Έλβις και οι Μπιτλς μαζί. Το ταξίδι με την Ντριμ Τιμ ήταν σαν να ταξιδεύατε με 12 ροκ σταρ. Με αυτό μπορώ να το συγκρίνω». Η ομάδα δεν διέμενε στο Ολυμπιακό χωριό, αλλά σε πολυτελές ξενοδοχείο της πόλης, περισσότερο για λόγους ασφαλείας. Στην πορεία αρκετές ομάδες προσπάθησαν να μοιάσουν στη Ντριμ Τιμ, προσεγγίζοντας και την ονομασία προς αυτή την κατεύθυνση (Redeem Team), επόμενες ομάδες των ΗΠΑ ονομάστηκαν «Ντριμ Τιμ 2» (στο Παγκόσμιο Πρωτάθλημα το 1994, «Ντριμ Τιμ 3» στους επόμενους Ολυμπιακούς Αγώνες), όμως η οποιαδήποτε σύγκριση έληγε μόλις πατούσαν στο παρκέ.

Στον απόηχο της παρουσίας της η διεθνής επιρροή του ΝΒΑ έχει γίνει εκτεταμένη, δημιουργώντας «χρυσές γενιές» παικτών στην Ισπανία, την Αργεντινή και την Αυστραλία, καθώς επίσης διαμορφώνει ενεργά την κουλτούρα του μπάσκετ στην Κίνα, την Ευρώπη και την Αφρική.

Παραπομπές
----------

1. ↑  «Top Moments: Dream Team takes world by storm in 1992». Αρχειοθετήθηκε από το πρωτότυπο στις 6 Οκτωβρίου 2022. Ανακτήθηκε στις 6 Οκτωβρίου 2022.
2. ↑  «Dream Team: Η πραγματική ομάδα όνειρο και το… αν της Γιουγκοσλαβίας». Ανακτήθηκε στις 29 Ιανουαρίου 2021.
3. ↑  «Όταν η «Dream Team» έγινε... πραγματικότητα!». Αρχειοθετήθηκε από το πρωτότυπο στις 4 Φεβρουαρίου 2021. Ανακτήθηκε στις 29 Ιανουαρίου 2021.
4. 1 2  «IOC : Dream Team 1992 Revisited: Relive USA's Basketball Olympic triumph at Barcelona '92». Αρχειοθετήθηκε από το πρωτότυπο στις 20 Ιανουαρίου 2022. Ανακτήθηκε στις 30 Αυγούστου 2021.
5. 1 2  «Inside the 'Dream Team': A complete roster & history of USA's 1992 Olympic men's basketball team». Αρχειοθετήθηκε από το πρωτότυπο στις 8 Μαρτίου 2022. Ανακτήθηκε στις 29 Ιανουαρίου 2021.
6. ↑  «Dream Team: Όταν πρωτοεμφανίστηκε η ομάδα-όνειρο!». Αρχειοθετήθηκε από το πρωτότυπο στις 26 Μαρτίου 2018. Ανακτήθηκε στις 30 Αυγούστου 2021.
7. 1 2  «50 stunning Olympic moments No48: the Dream Team win gold in 1992». Αρχειοθετήθηκε από το πρωτότυπο στις 7 Αυγούστου 2022. Ανακτήθηκε στις 26 Ιουλίου 2021.
8. ↑  «Michael Jordan is frustrated with the overuse of the term Dream Team». Αρχειοθετήθηκε από το πρωτότυπο στις 31 Ιουλίου 2021. Ανακτήθηκε στις 13 Μαΐου 2021.
9. ↑  «Dream Team 25 years: US Olympic legends 'killed' in little-remembered scrimmage against college stars». Αρχειοθετήθηκε από το πρωτότυπο στις 24 Μαρτίου 2021. Ανακτήθηκε στις 24 Μαρτίου 2021.
10. ↑  «DREAM TEAM 30 ΧΡΟΝΙΑ: Η μοναδική ήττα και το καλύτερο ματς που δεν είδε κανείς». Αρχειοθετήθηκε από το πρωτότυπο στις 18 Νοεμβρίου 2023. Ανακτήθηκε στις 28 Ιουλίου 2022.
11. 1 2  «Dream Team: Η αρχή για την δημιουργία της «αυθεντικής» υπερομάδας». Ανακτήθηκε στις 10 Ιουλίου 2021.
12. ↑  «1992 OLYMPIC GAMES : TOURNAMENT FOR MEN». Ανακτήθηκε στις 29 Ιανουαρίου 2021.
13. ↑  «FIBA: 1992 Olympic Games Tournament for men - CROATIA vs USA». Ανακτήθηκε στις 25 Ιουλίου 2022.
14. ↑  «This Day in Sports: The Dream Team Takes Gold in Barcelona». Ανακτήθηκε στις 30 Αυγούστου 2021.
15. ↑  «IOC : Dream Team 1992 - Where are they now?». Αρχειοθετήθηκε από το πρωτότυπο στις 28 Φεβρουαρίου 2023. Ανακτήθηκε στις 28 Φεβρουαρίου 2022.
16. ↑  «DREAM TEAM : HOW MICHAEL, MAGIC, LARRY, CHARLES, AND THE GREATEST TEAM OF ALL TIME CONQUERED THE WORLD AND CHANGED THE GAME OF BASKETBALL FOREVER / JACK MCCALLUM». Ανακτήθηκε στις 8 Ιανουαρίου 2021.
17. ↑  «1992 Dream Team: The Greatest Team Ever Assembled». Αρχειοθετήθηκε από το πρωτότυπο στις 24 Ιουλίου 2022. Ανακτήθηκε στις 8 Ιανουαρίου 2021.
18. ↑  «Inside "The Dream Team Tapes"». Ανακτήθηκε στις 8 Ιανουαρίου 2021.
19. ↑  «Όταν η Dream Team κατέκτησε το χρυσό στην Βαρκελώνη». Αρχειοθετήθηκε από το πρωτότυπο στις 11 Σεπτεμβρίου 2021. Ανακτήθηκε στις 27 Αυγούστου 2021.
20. ↑  «FIBA : Barkley remembers USA Dream Team practices: *It's the best thing I've ever experienced in my life*». Ανακτήθηκε στις 7 Απριλίου 2023.
21. ↑  «Games of the XXVth Olympiad -- 1992». Ανακτήθηκε στις 8 Ιανουαρίου 2021.
22. ↑  «*The New York Times* : The Dream Team Is Finished, but Its Legacy Will Linger». Αρχειοθετήθηκε από το πρωτότυπο στις 24 Μαρτίου 2020. Ανακτήθηκε στις 24 Μαρτίου 2020.
23. ↑  «Michael Jordan: Dream Team better». Αρχειοθετήθηκε από το πρωτότυπο στις 8 Μαΐου 2021. Ανακτήθηκε στις 30 Αυγούστου 2021.
24. ↑  «How the 1992 Dream Team sparked global NBA fandom». Αρχειοθετήθηκε από το πρωτότυπο στις 22 Μαρτίου 2023. Ανακτήθηκε στις 29 Ιανουαρίου 2021.

Εξωτερικοί σύνδεσμοι
--------------------

* Greatest game nobody ever saw-Ένα διαφορετικό αφιέρωμα στην Ντριμ-Τιμ (Αγγλικά)
* Σαν σήμερα: Η ΜΥΘΙΚΗ προπόνηση της ΜΙΑΣ & ΜΟΝΑΔΙΚΗΣ Dream Team (video)
* Πέντε «αν» που ίσως άλλαζαν τον μύθο της Dream Team!
* The Dream Will Never Die: An Oral History of the Dream Team (Αγγλικά)